Ken jy dié 5 'geheime' funksies van Google Maps? | Netwerk24
Ken jy dié 5 'geheime' funksies van Google Maps?
Deur Petrus Malherbe 25 Mei 2019 06:00
Google se gewilde Maps-app het al so deel van ons alledaagse lewe geword soos koffie en beskuit.
Google se Maps-app het verskeie funksies waarvan jy nie dalk bewus is nie. Foto: Getty Images
Oor laaste paar jaar het Google egter Maps uitgebrei van 'n gewone app vir kaarte en aanwysings tot 'n volwaardige reisigersgids vir enigiemand wat 'n onbekende stad of dorp besoek.
Hier is vyf ander funksies van Google Maps waarvan jy dalk nog nie weet nie:
1. Vind nuwe plekke, restaurante, doendinge
Jy ken dalk reeds die roete na jou gunsteling-kafee, maar dink jy nie dis tyd om jou oggendkoffie 'n slag op 'n nuwe plek te gaan geniet nie?
Google Maps het 'n nuttige "near me"-funksie wat presies doen wat die naam aandui: Dit wys spesifieke plekke na aan jou huidige ligging.
Lus vir koffie? Soek "coffee shops near me". Lus vir roomys? "Ice cream shops near me" sal jou makliker in die versoeking lei. Jy kan ook 'n kaart groter maak om meer besonderhede te sien, of kleiner maak as jy plekke in 'n wyer gebied wil sien.
2. Kyk waar hang die 'cool' mense uit
Voel dit alewig of jou pelle al die lekkerste restaurante en uithangplekke aanbeveel en jy het nog nooit eens daarvan gehoor nie?
Hiermee wil Google Maps ook help. 'n Lekker funksie is om 'n lys van gewilde plekke in jou gebied te sien. Onder die "Explore"-opsie, gaan na "Trending" om te kyk watter plekke in jou gebied is daardie week gewild.
3. Kies vooraf waar julle gaan eet
Dit is altyd 'n probleem as 'n gesin of groep vriende saam by 'n vreemde plek aankom: Waar gaan ons vanaand eet?
Danksy Google Maps kan julle hierdie huiswerk vooraf doen, opsies onder mekaar deel en tot 'n besluit kom sonder om in Jansenville se stofstrate rond te dwaal op soek na die "beste plek".
'n Nuwe funksie van Google Maps sal jou ook toelaat om liedjies binne die app oor te slaan. Foto: Google
4. Weet hoe lank dit gaan neem, al ken jy die pad
Jy hoef waarskynlik nie meer Google Maps se hulp in te roep om by die naaste winkelsentrum, jou kantoor of die dokter se spreekkamer uit te kom nie. Maar die app kan jou steeds bystaan.
Google kom agter as jy elke dag dieselfde roete ry, hetsy in jou motor, per trein of per bus.
Jy kan die "Commute"-opsie gebruik om te kyk hoe lank dié daaglikse rit jou op enige gegewe tydstip gaan neem.
Jy kan ook Google Maps gebruik om ware verkeerstoestande na te gaan wat jou sal help besluit of jy nie dalk tien minute vroeër in die motor moet spring om nie vir daai Kurt Darren-konsert laat te kom nie.
5. Deel jou ligging maklik
Jy staan dalk en wag vir jou vriend voor die Absa-gebou in die Kaapse middestad, maar weet nie noodwendig dat dit die gebou se naam is nie.
Hoe kan jy vir jou vriend sê om jou dáár te kry?
Maklik. Jy deel jou regstreekse ligging met jou vriend deur Google Maps. Jy kan aandui hoe lank jy jou ligging met die persoon wil deel ('n uur of langer).
Dit beteken jy hoef nie noodwendig self te weet waar jy is om jou ligging met vriende of familie te deel nie.
Familielede kan dit natuurlik ook gebruik om na te gaan of 'n geliefde veilig by hul bestemming aangekom het.
Al hierdie funksies is beskikbaar op sowel Android- as Apple-toestelle met die jongste weergawe van die Google Maps-app.